YouTube Rewind

μικρογραφία|189x189εσ|Το λογότυπο του YouTube Rewind με το σύμβολο⏪ εισήχθη το 2013.
Το **YouTube Rewind** ήταν μια σειρά βίντεο που παράχθηκε και δημιουργήθηκε από το YouTube και το Portal A Interactive, κατά τα έτη 2010 έως 2019. Αυτά τα βίντεο ήταν μια επισκόπηση και ανασκόπηση των viral βίντεο, των γεγονότων, των memes και της μουσικής κάθε έτους. Κάθε χρόνο, ο αριθμός των διασημοτήτων του YouTube που εμφανίζονταν στο βίντεο, καθώς και η παρουσίαση της σειράς, αυξανόταν. Το τελευταίο επεισόδιο του YouTube Rewind κυκλοφόρησε στις 5 Δεκεμβρίου 2019 με τίτλο *"YouTube Rewind 2019: For the Record | #YouTubeRewind"*.

Το *"YouTube Rewind 2018: Everyone Controls Rewind | #YouTubeRewind"* και το *"YouTube Rewind 2019: For the Record | #YouTubeRewind"* έλαβαν κακή υποδοχή, με το πρώτο να γίνεται το βίντεο με τις περισσότερες επισημάνσεις "δεν μου αρέσει" στην ιστορία του YouTube. Το 2020, το YouTube επέλεξε να μην παραχθεί βίντεο Rewind για το έτος, ενώ την επόμενη χρονιά, ανακοίνωσε την ακύρωση της σειράς.

## Ιστορία
Το πρώτο Rewind δημιουργήθηκε από το YouTube το 2010 και χαρακτήρισε τον Top 10 κατάλογο των πιο δημοφιλών βίντεο του YouTube για εκείνη τη χρονιά. Το 2011, το YouTube είχε αρχίσει να δημιουργεί και να παράγει βίντεο Rewind με τη βοήθεια του Seedwell και του Portal A Interactive. Από το 2011 και εφεξής, τα βίντεο Rewind του YouTube έχουν μεταφορτωθεί στο κανάλι YouTube Spotlight, γνωστό πλέον ως YouTube, με πρόσθετο περιεχόμενο "πίσω από τα παρασκήνια".

### 2010
Στις 13 Δεκεμβρίου 2010, μεταφορτώθηκε το πρώτο YouTube Rewind, με τίτλο *"YouTube Rewind 2010: Year in Review"*. Εμφανίζονταν τα 10 πιο δημοφιλή βίντεο στο YouTube για το προηγούμενο έτος. Μεταφορτωμένο σε δύο κανάλια: τα Τάσεις YouTube την πρώτη μέρα και το YouTube Spotlight την δεύτερη.

### 2011
Στις 20 Δεκεμβρίου 2011, μεταφορτώθηκε το *"YouTube Rewind 2011"*. Δημιουργήθηκε και παράχθηκε από το YouTube και το Portal A Interactive και περιλαμβάνει την Rebecca Black, της οποίας το μουσικό βίντεο του τραγουδιού της "Friday" είχε γίνει viral τον Μάρτιο της ίδιας χρονιάς, ως οικοδέσποινα. Όπως και το 2010, εμφανίζονταν τα 10 πιο δημοφιλή βίντεο στο YouTube για το έτος.

### 2012
Το 2012, τα βίντεο Rewind του YouTube άλλαξαν με το να περιλαμβάνουν αρκετούς δημοφιλείς YouTubers, τα πιο δημοφιλή βίντεο, είτε μουσικά είτε απλά, τις έκτακτες ειδήσεις και τα memes του διαδικτύου για το έτος. Στις 17 Δεκεμβρίου 2012, μεταφορτώθηκε το *"Rewind YouTube Style 2012"*, αναφερόμενο στο τραγούδι "Gangnam Style" του Psy. Δημιουργήθηκε και παράχθηκε από το YouTube και το Seedwell.

Το βίντεο ξεκινά με το κείμενο "Nothing is more powerful than a video whose time has come" ("Τίποτα δεν είναι πιο δυνατό από ένα βίντεο του οποίου η ώρα έφτασε"). Oι δύο τελευταίες λέξεις αλλάζουν σε "is 2012." με την συνοδεία ήχου έγχορδων οργάνων, που μοιάζει με την εισαγωγή του *Kony 2012*, ενός viral ντοκιμαντέρ εκείνου του έτους.

### 2013
Στις 11 Δεκεμβρίου 2013, μεταφορτώθηκε το *"YouTube Rewind: What Does 2013 Say?"*, αναφερόμενο στο τραγούδι "The Fox (What Does the Fox Say?)" των Ylvis. Δημιουργήθηκε και παράχθηκε από το YouTube και το Portal A Interactive. Αυτός ήταν ο πρώτος χρόνος που χρησιμοποιήθηκε το λογότυπο του YouTube Rewind. Ο DJ Earworm, ως μουσικός παραγωγός για το βίντεο, έκανε μίξη έξι δημοφιλών τραγουδιών του έτους. Ο Τζίμι Φάλον και οι The Roots από το *[[The Tonight Show]]*, έκαναν guest εμφανίσεις. Ήταν η πρώτη εμφάνιση του YouTuber PewDiePie στην σειρά βίντεο YouTube Rewind. Το βίντεο ήταν αφιερωμένο στην YouTuber Talia Castellano, η οποία πέθανε στις 16 Ιουλίου, 5 μήνες πριν την κυκλοφορία του.

### 2014
Στις 9 Δεκεμβρίου 2014, μεταφορτώθηκε το *"YouTube Rewind: Turn Down for 2014"*, αναφερόμενο στο τραγούδι "Turn Down for What" των DJ Snake και Lil Jon. Δημιουργήθηκε και παράχθηκε ξανά από το YouTube και το Portal A Interactive. Ο DJ Earworm, για το βίντεο, έκανε μίξη σε πάνω από 10 τραγούδια. Το βίντεο δεν ήταν δομημένο γύρω από τα τραγούδια, όπως τα προηγούμενα χρόνια, αλλά με περισσότερα memes και τάσεις του διαδικτύου που χρησιμοποιήθηκαν παράλληλα με τη μουσική. Το κυριότερο χαρακτηριστικό του, ήταν η σημαία με το λογότυπο του YouTube Rewind, με την οποία οι YouTubers και άλλες αξιοσημείωτες προσωπικότητες τρέχουν σε όλο το βίντεο. Η σημαία πέρασε από το πλατό των εκπομπών *The Colbert Report*, *Conan* και *Last Week Tonight with John Oliver*. Το πραγματικό κουμπί Rewind δεν εμφανίστηκε μέχρι το τέλος του βίντεο.

### 2015
Στις 9 Δεκεμβρίου 2015, μεταφορτώθηκε το *"YouTube Rewind: Now Watch Me 2015 | #YouTubeRewind"*, αναφερόμενο στο τραγούδι "Watch Me (Whip/Nae Nae)" του Silentó. Δημιουργήθηκε και παράχθηκε ξανά από το YouTube και το Portal A Interactive, ενώ ήταν η πρώτη φορά που χρησιμοποιήθηκε το hashtag και συγκεκριμένα το #YouTubeRewind. Το βίντεο σε μεγάλο βαθμό έκανε αναφορές στα προηγούμενα χρόνια του YouTube, λόγω του γεγονότος ότι το 2015 συμπληρώθηκαν 10 χρόνια λειτουργίας της πλατφόρμας. Το μουσικό mashup δημιουργήθηκε από τους The Hood Internet, περιλαμβάνοντας τραγούδια, όπως τα "Lean On" των Major Lazer και DJ Snake, "Can't Feel My Face" του The Weeknd και "What Do You Mean?" του Τζάστιν Μπίμπερ. Επιπλέον, ο Avicii συνέθεσε για το βίντεο ένα πρωτότυπο remix του "Broken Arrows". Το βίντεο περιλάμβανε περισσότερες gaming προσωπικότητες από τα προηγούμενα χρόνια, όπως οι Markiplier, CaptainSparklez, MatPat και Smosh Games, με ένα τμήμα που έχει ρυθμιστεί, ώστε να μοιάζει με το *[[Five Nights at Freddy's]]*. Ο PewDiePie και η Zoella εμφανίστηκαν στα μισά του βίντεο, δίπλα σε έναν πίνακα αποτελεσμάτων με δύο ημερομηνίες 9 Δεκεμβρίου 2015, αποτελώντας αναφορά στο *[[Επιστροφή στο Μέλλον 2]]*, το οποίο διαδραματίζεται στο 2015. Η Zoella αλλάζει μια ημερομηνία του πίνακα αποτελεσμάτων πίσω στις 14 Φεβρουαρίου 2005, αφήνοντας την άλλη στις 9 Δεκεμβρίου 2015. Στη συνέχεια, ο PewDiePie χτυπά το κουμπί Rewind, ενεργοποιώντας το βίντεο να δείχνει παλιά viral βίντεο και memes από το 2015 μέχρι πίσω στο 2005. Μετά τα credits, οι Fine Brothers εμφανίστηκαν να διαφωνούν για το αν ο PewDiePie ήταν όντως στο βίντεο. Το κουμπί Rewind και το λογότυπο εμφανίστηκαν σε όλο το βίντεο.

### 2016
Στις 7 Δεκεμβρίου 2016, μεταφορτώθηκε το *"YouTube Rewind: The Ultimate 2016 Challenge | #YouTubeRewind"*, αναφερόμενο στον αυξανόμενο αριθμό προκλήσεων στο διαδίκτυο που έγιναν το 2016. Δημιουργήθηκε και παράχθηκε ξανά από το YouTube και το Portal A Interactive. Οι The Hood Internet επέστρεψαν για να δημιουργήσουν το μουσικό mashup για το βίντεο, με τους Major Lazer να συνεισφέρουν με ένα πρωτότυπο δικό τους remix. Το βίντεο ξεκινάει με τον Ντουέιν Τζόνσον που δείχνει ένα μικροσκοπικό κουμπί Rewind και οι προσωπικότητες του YouTube που αναζητούν σύμβολα Rewind στο στυλ του *[[Pokémon Go]]*. Επίσης, το βίντεο αναφέρεται σε αντικείμενα που συνθλίβονται από ένα υδραυλικό πιεστήριο, στον Hodor από το *[[Game of Thrones]],* στην πρόκληση αναστροφής μπουκαλιού με νερό, στο τραγούδι "PPAP (Pen-Pineapple-Apple-Pen)" (με τον ίδιο τον Pikotaro να εμφανίζεται) και στην χορευτική κίνηση dab. Επιπλέον, το βίντεο κάνει αναφορά σε μερικά από τα πιο δημοφιλή τραγούδια του 2016, περιλαμβάνοντας τα "Work from Home" των Fifth Harmony, "Closer" των The Chainsmokers και "Hold Up" της Μπιγιόνσε. Το βίντεο τελειώνει με τον Τζέιμς Κόρντεν και άλλες προσωπικότητες σε ένα αυτοκίνητο, αναπαριστώντας τμήματα του Carpool Karaoke από το *The Late Late Show with James Corden*.

### 2017
Στις 6 Δεκεμβρίου 2017, μεταφορτώθηκε το *"YouTube Rewind: The Shape of 2017 | #YouTubeRewind"*, αναφερόμενο στο τραγούδι "Shape of You" του Εντ Σίραν. Το βίντεο έλαβε ομοίως ανάμεικτες κριτικές από κριτικούς, YouTubers και θεατές, μετά την κυκλοφορία του. Μερικές από τις διάφορες επικρίσεις στράφηκαν στην υπερβολική χρήση memes και στον αξιοσημείωτο αποκλεισμό του PewDiePie για αντιπαραθέσεις, νωρίτερα μέσα στο έτος. Μέχρι σήμερα, το βίντεο έχει λάβει πάνω από 4,6 εκατομμύρια επισημάνσεις "μου αρέσει". Επίσης, έλαβε σημαντικά περισσότερες επισημάνσεις "δεν μου αρέσει" από τα προηγούμενα χρόνια (εξαιρώντας το 2011), καθώς ξεπέρασε τις 2,3 εκατομμύρια επισημάνσεις "δεν μου αρέσει" (ορατές έως τα τέλη Δεκεμβρίου του 2021, καθώς το YouTube ξεκίνησε σταδιακά τον Νοέμβριο του ίδιου έτους, την απόκρυψη του αριθμού των επισημάνσεων "δεν μου αρέσει" κάτω από τα βίντεο).

### 2018
Στις 6 Δεκεμβρίου 2018, μεταφορτώθηκε το *"YouTube Rewind 2018: Everyone Controls Rewind | #YouTubeRewind"*. Μόλις το βίντεο κυκλοφόρησε, έλαβε ομοίως εκτεταμένες αντιδράσεις από κριτικούς, YouTubers και θεατές. Πολλοί YouTubers το θεώρησαν ως "το χειρότερο Rewind που έγινε ποτέ". Οι κριτικές κυμαίνονταν από την συμπερίληψη διασημοτήτων και προσωπικοτήτων που δεν σχετίζονταν με το YouTube (όπως ο Γουίλ Σμιθ και ο Ninja), την έλλειψη φόρου τιμής στους τότε πρόσφατους θανάτους διασημοτήτων, όπως των Στήβεν Χόκινγκ, Avicii, Στέφαν Καρλ Στέφανσον, XXXTentacion, Αρίθα Φράνκλιν, Μακ Μίλερ, Σταν Λι, Άντονι Μπουρντέν και Στίβεν Χίλενμπεργκ, καθώς και τον αποκλεισμό αμφιλεγόμενων προσωπικοτήτων, όπως ο Σέιν Ντόσον και ο Lil Pump, παράλληλα με τις αντιπαλότητες των KSI vs Logan Paul και PewDiePie vs T-Series.

Το βίντεο, λόγω των αρνητικών εντυπώσεων από την κοινότητα του YouTube, ξεπέρασε το τραγούδι "Baby" του Τζάστιν Μπίμπερ σε αριθμό επισημάνσεων "δεν μου αρέσει" και απέσπασε τις περισσότερες επισημάνσεις "δεν μου αρέσει" στην ιστορία του YouTube. Επίσης, έγινε το πρώτο βίντεο στο YouTube που έλαβε πάνω από 10 εκατομμύρια επισημάνσεις "δεν μου αρέσει" και επιπλέον συγκέντρωσε πάνω από 20 εκατομμύρια επισημάνσεις "δεν μου αρέσει", περί τα τέλη Δεκεμβρίου του 2021, όταν και το YouTube ολοκλήρωσε την διαδικασία απόκρυψης του αριθμού τους κάτω από τα βίντεο.

### 2019
Στις 5 Δεκεμβρίου 2019, μεταφορτώθηκε το *"YouTube Rewind 2019: For the Record | #YouTubeRewind"*. Η έκδοση του 2019 επέστρεψε σε μια μορφή που θυμίζει τις δύο πρώτες επαναλήψεις της σειράς, με ένα μοντάζ από τα κορυφαία βίντεο του 2019, χωρισμένα σε πολλές θεματικές αντίστροφες μετρήσεις με βάση στατιστικά στοιχεία και τάσεις. Το βίντεο επικρίθηκε ως "παθητικό-επιθετικό" προς το κοινό ή ως "τεμπέλικο", καθώς δεν είχε το ίδιο επίπεδο παραγωγής με τις προηγούμενες εκδόσεις και σημειώθηκε ότι έμοιαζε με τα βίντεο του WatchMojo. Επίσης, πολλοί θεώρησαν ότι η νέα μορφή δεν είχε ενέργεια και «ψυχή», λέγοντας ότι το YouTube έδειχνε πως ήταν φανερά πιο εταιρικό. Ωστόσο, πολλοί είδαν βελτίωση με τις επιλογές casting σε ορισμένους τομείς, ιδιαίτερα με την συμπερίληψη του PewDiePie, ο οποίος απουσίαζε στα προηγούμενα Rewinds. Όπως και το προηγούμενο έτος, το βίντεο επικρίθηκε για έλλειψη φόρου τιμής στους τότε πρόσφατους θανάτους διασημοτήτων, όπως του Etika και του Κάμερον Μπόις.

## Ακύρωση και προσπάθειες αντικατάστασης
Στις 12 Νοεμβρίου 2020, το YouTube ανακοίνωσε ότι δεν θα υπήρχε Rewind για το έτος, δηλώνοντας "το 2020 ήταν διαφορετικό και δεν είναι σωστό να συνεχίσουμε σαν να μην ήταν". Ενώ τα γεγονότα του έτους, συμπεριλαμβάνοντας την Πανδημία COVID-19 και τις Διαδηλώσεις για τον θάνατο του Τζορτζ Φλόιντ, αναφέρθηκαν έντονα ως οι λόγοι πίσω από την απόφαση, πολλοί θεώρησαν ότι αυτό οφειλόταν στην κακή υποδοχή των τριών τελευταίων βίντεο της σειράς, οδηγώντας σε εικασίες περί οριστικής ακύρωσής της από το YouTube. Με την απουσία YouTube Rewind για το 2020, δημοφιλείς YouTubers, όπως η Michelle Khare και ο MrBeast, κυκλοφόρησαν τα δικά τους βίντεο σε στυλ Rewind. Το βίντεο της Khare ορίστηκε ως ιδιωτικό, αφού δέχτηκε αντιδράσεις σχετικά με την συμπερίληψη προσώπου που έμοιαζε με την Jenna Marbles. Η τελευταία έμεινε σε επ' αόριστον παύση από το YouTube, τον Ιούνιο του ίδιου έτους, λόγω διαμαχών που σχετίζονταν με τα προηγούμενα βίντεό της. Το βίντεο του MrBeast περιλάμβανε πολλούς δημοφιλείς YouTubers εκείνης της χρονιάς και έτυχε θερμής υποδοχής.

Στις 7 Οκτωβρίου 2021, το YouTube ανακοίνωσε ότι θα σταματήσει την παραγωγή Rewind βίντεο, εκφράζοντας την ελπίδα ότι οι δημιουργοί του θα καλύψουν το κενό. Αντ' αυτού, μια 24ωρη διαδραστική ζωντανή ροή με τίτλο *"Escape2021"*, μεταδόθηκε στις 16 Δεκεμβρίου ως αντικατάσταση, συμπεριλαμβάνοντας μια ζωντανή παράσταση από τους BTS στο *[[Minecraft]]*, που παράχθηκε από τους Noxcrew και επίσης εμφανίστηκαν αρκετοί *Minecraft* YouTubers, όπως οι Dream, GeorgeNotFound, Aphmau, PrestonPlayz, BriannaPlayz και BeckBroJack. Έκτοτε, δεν έχει υπάρξει επίσημη εκδήλωση ή βίντεο ανασκόπησης της χρονιάς από το YouTube.

## Βίντεο σειράς

## Σημειώσεις

## Παραπομπές


## Εξωτερικοί σύνδεσμοι
YouTube Rewind:

* 

Rewind